Per Clausen (EL), 2008-05-07:
Der skal ikke være nogen tvivl om, at Enhedslisten er meget positivt indstillet over for det her beslutningsforslag.
Der er nogle mindre tekniske detaljer, som gør, at vi ikke er medforslagsstillere.
Så må vi så håbe, at der kan komme gang i det arbejde.
Når vi synes, det kan være vigtigt at udnytte de muligheder, er det, fordi en af de ting, som er medvirkende til at reducere antallet af cyklister, givetvis er, at det mange steder opleves som farligt at cykle.
At cyklister så indimellem også kan være farlige for gående, kan jeg så selv bekræfte, men det ændrer ikke noget ved, at det for cyklister altså kan opleves som meget farligt nogle steder at køre på cykel, og at det derfor er af meget afgørende betydning at få lavet ændringer i færdselslovgivningen, som kan sikre bedre vilkår på det område for cyklisterne.
Det synes jeg ville være en vigtig ting at få ud af det her.
Så kan man selvfølgelig diskutere, når man snakker om kommunernes økonomi, om det, der er brug for, er flere penge til bloktilskuddene, eller om man kan operere med puljer.
Der skal ikke være nogen tvivl om, at hvis der fra Venstres side skulle være en åbning over for at give større bloktilskud til kommunerne, så er det ikke Enhedslisten, der vil blokere for det, om jeg så må sige.
Men jeg vil også sige, at jeg da godt tror, at Folketinget og regeringen kan bruge det at belønne en adfærd ude i kommunerne, som man synes er fornuftig og hensigtsmæssig, ved at stille nogle puljer til rådighed til det.
Jeg er godt klar over, at nogle kommunalpolitikere og ikke mindst kommunale embedsmænd betragter de her puljer som en grim ting, fordi det lokker kommunalpolitikere til at sætte gang i aktiviteter.
Men hvis det er aktiviteter, vi gerne vil have gang i, er det vel ikke så slemt endda.
Og der synes jeg, det er underligt at opfatte det, der er sket i Odense, som et forsøg, for da det så viste sig at være en stor succes i Odense, siger man, at kommuner så bare må gå i gang.
Man kunne lige så godt sige, at det, at det er blevet en stor succes i Odense, er et eksempel på, hvordan staten med ganske få midler kan sætte gang i en proces ude i kommunerne, som er nyttig og hensigtsmæssig, og som vi jo alle sammen siger vi går ind for.
Det synes jeg i hvert fald skal være min udlægning af teksten, når vi kan konstatere den markante stigning, der er sket i cyklismen i Odense i forbindelse med det her projekt.
Så skal jeg også sige, at hvis man ikke går ind og afsætter puljer til at få gang i de her cykelbyer, må man i hvert fald overveje, om det anlægsstop, som man har etableret, også er den rigtige model til at åbne op for, at der kan blive investeret i de her ting.
Så vil jeg også sige, at det også ville være rart, hvis staten gik i spidsen på sit eget område.
Jeg tror nok, det gik op for de fleste under ministerens indlæg - eller i hvert fald i forbindelse med de spørgsmål, der blev stillet - at når det handler om at få lagt cykelstier på statsvejnettet, så går det ikke så hurtigt.
Man kan - om man så må sige - forvente, at det vil tage mange, mange år, inden der er nået et resultat.
Det er bare et eksempel på, at staten måske kunne gå i spidsen.
Og skulle der blive lidt ekstra millioner kroner tilovers, når man har snakket motorveje og jernbaner til efteråret - og det tror jeg nu godt der kan blive, hvis det er det, vi prioriterer - synes jeg, det er vigtigt også at fokusere på det område.
Så synes jeg jo også, at det er sådan en underlig reaktion, nemlig at diskutere transportfradrag og den slags i forhold til cyklister og i forhold til miljø, når vi i øvrigt godt ved, at man fra regeringens side har sagt, at f.eks. Skattekommissionen også skal arbejde med miljømæssige aspekter i forhold til skattelovgivningen.
Hvad er det så, der gør, at man ikke også kan undersøge, om man faktisk kunne bruge de penge, man i dag bruger på et transportfradrag, på en miljømæssigt mere fornuftig måde?
Det kunne man givetvis gøre, uden at man behøvede at indføre så vidtgående og radikale ting, som Enhedslisten kunne finde på på det her område.
Så Enhedslisten støtter langt de fleste af de punkter, der er i det her forslag, og vi er derfor glade for, at noget tyder på, at der i hvert fald på nogle områder er flertal for at gennemføre tingene.
På andre områder må vi afvente, hvad der sker i forbindelse med de forhandlinger, der kommer om den kommende infrastruktur, og i forbindelse med finanslovforhandlingerne.
Skulle Enhedslisten få mulighed for et udøve indflydelse på det, vil vi slå et slag for cyklisterne.